
Fővárosi Biztonsági Iroda Közhasznú Nonprofit Kft.
1054 Budapest, Akadémia u.1.
2011. évi

Közhasznúsági jelentése

Budapest, 2012.március 01.

Dr. Pető György

ügyvezető

Fővárosi Biztonsági Iroda Közhasznú Nonprofit Kft.

Közhasznúsági jelentése

a 2011-es esztendőről

1. A SZERVEZET ALAPADATAI

· Elnevezés: Fővárosi Biztonsági Iroda Közhasznú Nonprofit Korlátolt Felelősségű Társaság
· Képviselő: Dr. Pető György ügyvezető

· Székhely: 1054 Budapest, Akadémia utca 1.

· Cégjegyzékszáma: Fővárosi Bíróság Cg. 01-09-950518
· Statisztikai számjele: 23048830-8424-113-01
· Adószáma: 23048830-2-41

· Nyilvántartásba vételi végzés száma, kelte: 735638, 2010. november 02.

· Közhasznúsági végzés száma, hatálya: Fővárosi Bíróság Cg. 01-09-950518/12, 

2011. március 21-ei hatállyal
· Felügyelőbizottsági tagok: 
Elnök: Nyíri Csaba, 

Tagok: Szabó Miklós, Oláh Balázs
· A szervezet céljának rövid leírása: A Fővárosi Önkormányzat a törvényben számára előírt önkormányzati tulajdon vagyonvédelme, továbbá a város közterületei rendeltetésszerű állapotának biztosítása érdekében egyszemélyes önkormányzati tulajdonú társaságként létrehozta a Fővárosi Biztonsági Iroda Közhasznú Nonprofit Korlátolt Felelősségű Társaságot. A Társaság határozatlan időtartamra alakult. Alapító Okirat szerinti főtevékenysége: közbiztonság, közrend (közhasznú tevékenység). Egyéb tevékenységi körei: személybiztonsági tevékenység (közhasznú tevékenység), biztonsági rendszer szolgáltatás (közhasznú tevékenység).
2. SZÁMVITELI BESZÁMOLÓ
A Fővárosi Biztonsági Iroda Közhasznú Nonprofit Kft. 2011. évben gazdálkodásáról a számviteli törvénynek és a kapcsolódó előírásoknak megfelelve egyszerűsített éves beszámolót állított össze. A mérleg főösszege 132 408 ezer Ft, a tárgyévi eredmény  20 ezer Ft. A részletes kimutatás jelentésünk 1.sz. melléklete, mely áll a mérlegből, a közhasznú szervezeti eredmény-kimutatásból, illetve a kiegészítő mellékletből.
3. KÖLTSÉGVETÉSI TÁMOGATÁS FELHASZNÁLÁSA
· 15.000 eFt Alapítótól kapott véglegesen átadásra kerülő pénzeszköz az Iroda alapítás utáni működési költségeinek fedezetére. Utalás időpontja: 2011.03.03.
· 20.000 eFt Budapest Főváros Önkormányzatával kötött közszolgáltatási szerződés szerinti I. negyedéves teljesítés. Utalás időpontja: 2011.05.04.

· 162.300 eFt Budapest Főváros Önkormányzatával kötött közszolgáltatási szerződés szerinti II-III. negyedéves teljesítés. Utalás időpontja: 2011.08.02.

· 54.100 eFt Budapest Főváros Önkormányzatával kötött közszolgáltatási szerződés szerinti IV. negyedéves teljesítés. Utalás időpontja: 2011. 10.18.

4. VAGYONFELHASZNÁLÁSSAL KAPCSOLATOS KIMUTATÁS

A Társaság bevételei egyrészt az egyszeri véglegesen átadásra kerülő pénzeszközből, másrészt a közhasznú feladat ellátására fordítható költségvetési támogatásból, harmadrészt vállalkozási tevékenységéből, negyedrész pénzügyi műveletek eredményéből tevődik össze. A közszolgáltatási szerződés keretében kapott támogatás összege 2011. évben 236 400 000 Ft volt. Ebből az összegből 165 400 000 Ft működési feladatokra, 71 000 000 egyszeri egyedi beruházási feladatokra -úgymint városgondnoki szolgálat szoftver technológia fejlesztése, eszközbeszerzés, bútorbeszerzés, Diszpécser Központ távközlési infrastruktúra fejlesztése, helyiség kialakítása- került biztosításra. A vállalkozási tevékenység nettó 1 941 eFt bevételt jelentett. A pénzügyi műveletek bevétele 1 700 eFt. A részletes kimutatást jelentésünk 2.sz. melléklete tartalmazza.
5. CÉL SZERINTI JUTTATÁSOK KIMUTATÁSA

Társaságunk nem nyújtott cél szerinti juttatást 2011-ben, így e soron nem történt kifizetés.
6. KÖZPONTI KÖLTSÉGVETÉSI SZERVTŐL, ELKÜLÖNÍTETT ÁLLAMI PÉNZALAPTÓL, HELYI ÖNKORMÁNYZATTÓL, TELEPÜLÉSI ÖNKORMÁNYZATOK TÁRSULÁSÁTÓL ÉS MINDEZEK SZERVEITŐL KAPOTT TÁMOGATÁS MÉRTÉKE
Tárgyévben szervezetünk állami támogatásban nem részesült.
7. A KÖZHASZNÚ SZERVEZET VEZETŐ TISZTSÉGVISELŐINEK NYÚJTOTT JUTTATÁSOK ÉRTÉKE, ILLETVE ÖSSZEGE

Az Iroda személyi jellegű ráfordítása 106 414 ezer Ft volt. Szervezetünk vezető tisztségviselői 2011-ben 1 fő ügyvezető és 3 fő Felügyelő Bizottsági tag. Az ügyvezető a megbízási díjon felül csak a szükséges költségtérítésben részesült. A Felügyelő Bizottság elnöke és tagjai a Fővárosi Közgyűlés által meghatározott tiszteletdíjban részesültek. Összegét tekintve a fent megjelölt összegből 14 160 ezer Ft került kifizetésre megbízási és tiszteletdíjakra.  Megállapítható, hogy az Irodánál indokolatlan kifizetés nem történt, nem nevezhető a költségtérítés juttatási formának. A részletes kimutatást jelentésünk 3.sz. melléklete tartalmazza.
8. A KÖZHASZNÚ JOGÁLLÁS MEGÁLLAPÍTÁSÁHOZ SZÜKSÉGES MUTATÓK
Jelentésünk 4.sz. melléklete tartalmazza.
9. A KÖZHASZNÚ TEVÉKENYSÉGRŐL SZÓLÓ RÖVID TARTALMI BESZÁMOLÓ

A Fővárosi Biztonsági Iroda Közhasznú Nonprofit Kft.-t a Fővárosi Önkormányzat 2010. október 27-én a 1838/2010. (X.27.) Főv. Kgy. számú határozatával hozta létre. 
A Fővárosi Önkormányzatot, mint tulajdonost, jogszabályi szinten megállapított vagyonvédelmi, illetve közbiztonság helyi feladatairól való gondoskodás kötelezettség terheli. Az Önkormányzat a társaság megalapításával és működtetésével e kötelezettségek megvalósulását segítette elő.
A társaság közhasznú minősítést kapott az Alapító Okiratban megjelölt tevékenységekre 2011. március 21-ei hatállyal. A társaság a megjelölt céloknak és a Fővárosi Önkormányzattal kötendő közszolgáltatási szerződés tervezetének megfelelően megkezdte működését. Évközben azonban a Fővárosi Közgyűlés 2134/2011. (VII.14.) sz. határozata értelmében kikerült az információ-biztonságra és a vállalatbiztonságra vonatkozó feladat a támogatott feladatok közül. 
A szervezeti egység a kilenc hónapi támogatott működése során a következő közfeladatokat látta el:
1) 2011. januárban az Önkormányzat a kizárólagos tulajdonában álló cégek vállalatbiztonsági politikája és stratégiája megvalósítása tárgyában a vállalatvezetők megfelelő felkészítésével, a biztonsági szervezetek vezetőinek részletes, szakma specifikus és teljes körű felkészítésével, valamint az új vagy módosuló biztonsági szervezetek vállalati dokumentumokban történő szabályozás kialakításában való közreműködésével a társaságot bízta meg, amely megbízást a Fővárosi Közgyűlés 76-79/2011. (I.31.) Főv. Kgy. számú határozataiban fogadott el. Ennek keretében a tulajdonos a Fővárosi Biztonsági Iroda Közhasznú Nonprofit Kft. segítségével és szakmai felelősségével biztosította a vállalatoknál az elfogadott irányelvek és követelmények egységes érvényesülését és végrehajtását. Ezen túlmenően az Iroda folyamatosan segítette a vállalatokat a szükséges szervezeti és szabályozási feladatok elvégzésében, segített a követelményrendszer alkalmazásában, az adott cég egyéni helyzetére való igazításában.  A munka során a vállalatok részéről további igényként jelentkezett, hogy az Iroda, szabályozók, ajánlások, módszertani levelek elkészítésével és átadásával támogassa munkájuk hatékonyságát, mely anyagok szintén kidolgozásra és átadásra kerültek. A szervezeti egység működésének szükségességét támasztja alá, hogy szintén további igényként jelentkezett az, hogy a gazdasági szervezet vagyonkezelői felelősséggel rendelkező vezetője ingyenesen bevonhassa a társaságot tanácsadóként is. Ezzel a lehetőséggel a támogatott működés kilenc hónapja alatt hét cégvezető élt, akik ezt írásban rögzítetten, úgynevezett „bevonó levéllel” tették meg.
2) Áprilisban a Fővárosi Közgyűlés 839-843/2011. (IV.06.) Főv. Kgy. határozatokban bízta meg a Fővárosi Biztonsági Iroda Közhasznú Nonprofit Kft-t, hogy az őrzés-védelem területen a szakma szabályainak megfelelően, a jogszabályi előírásokat maximálisan figyelembe vevő módon kezdje meg a kidolgozását egy tényleges kockázatértékelésen alapuló egységes követelményrendszernek. Az Iroda megismerte szektoronként (egészségügyi, szociális, oktatási, kulturális, városüzemeltetési, vagyongazdálkodási terület) az őrzésvédelmi és biztonságtechnikai megoldásokat, mely alapján elindultak a szükséglet alapú kockázatfelmérések. A kockázatértékelések és a konkrét védelmi megoldások, szükségletek ismeretében kidolgoztunk egy javaslatot az őrzésvédelmi tevékenység fővárosi önkormányzati szintű újragondolására, beleértve a szektoronkénti közbeszerzések lehetőségének a vizsgálatát is. Kialakítottunk az őrzési szolgáltatások minőségi szintjének mérésére alkalmas Szolgáltatási Szint Megállapodást az őrzési rendelkezésre állás időbeli, szakmai tudásbeli, feladatismereti, külső megjelenési és kulturált intézkedési szintjeit megjelölve, mely minőségi követelményeket fogalmaz meg és tesz ellenőrizhetővé, melyek az elfogadott pontozási rendszer szerint még a benyújtható havi számla díját is mérsékelheti. A Megállapodást az Iroda ajánlásként az érintett cégek és intézmények rendelkezésére bocsátotta, illetve segítséget nyújtott ezek sikeres alkalmazásában.
3) A társaság támogatott feladata, olyan városüzemeltetési monitor rendszer működtetése, amely a városüzemeltetésben résztvevő közszolgáltató cégek és kerületi önkormányzatok részére folyamatos és kellően dokumentált jelzéseket biztosítva szolgálja a hatékony városmenedzsmentet. Ezeknek a céloknak a megvalósítása érdekében az Iroda keretein belül megkezdte működését a Városgondnoki Szolgálat, melynek tevékenységét a Városgondnoki Szolgálat Háttértámogató Csoport irányítja. A Városgondnoki Szolgálat célja a közterületek állapotának folyamatos figyelemmel kísérése és intézkedés kezdeményezése a főváros közszolgáltató cégeinél. Budapest legsűrűbben lakott, legforgalmasabb, valamint turisztikai szempontból a legfrekventáltabb 200 km2-es területén 100, egyenként kb. 2 km2 kiterjedésű körzet került kialakításra. 2011-ben 32 körzetben kezdték meg tevékenységüket a városgondnokok, akik szabadidős tűzoltóként megbízási szerződés alapján látják el feladatukat. A 32 körzet bemutatását jelentésünk 5.sz. melléklete tartalmazza. 

A városgondnok feladata többek között, hogy bejárásai alkalmával tartsa a kapcsolatot a körzetben működő társasházi tisztségviselőkkel, utcai árusokkal, a kis üzletek eladóival, a közösségképző helyeken tartózkodó polgárokkal. 
A városgondnokok által monitorozandó főbb témák a következők:
· város szintű szolgáltatásokkal (víz, gáz, csatorna, világítás) összefüggő hibajelenségek

· köztisztaság

· közterületek állapota

· balesetveszélyes helyek, helyzetek

· eb és egyéb állattartási problémák

· hajléktalanok

· reklámhordozók

· engedély nélküli közterület-használat
A városgondnok -aki nem rendelkezik hatósági jogosítványokkal- a körzetében, láthatósági mellényt viselve kíséri figyelemmel a közterületek állapotát. Tapasztalatairól infokommunikációs eszköz felhasználásával tájékoztatja a Városgondnoki Szolgálat Háttértámogató Csoportját. A Csoport összesíti a városgondnokok által jelzett közterületi problémákat és megküldi azokat az illetékes városüzemeltetési feladatokat ellátó szervezeteknek. A Csoport a közszolgáltató cég értesítése mellett figyelemmel kíséri a bejelentés további sorsát, és jelzi a teljesítést a városgondnok felé. A hatékony feladatellátás érdekében a közszolgáltató cégek számára bemutatásra került a Városgondnoki Szolgálat tevékenysége, mely bemutatón minden meghívott közszolgáltató képviseltette magát. A munka során felmerült az igény, hogy a közműcégek szakértői is szívesen bemutatnák cégeiket, így elindult a megszervezése a városgondnokok oktatásának. Az előadásokon az oktatók gyakorlati példákkal alátámasztva mutatták be a képviselt közszolgáltató céget, a cége illetékességi területét és annak hiányát, illetve az általános problémák különböző típusait a korábbi ügyfélszolgálati tapasztalatok alapján.
A Városgondnoki Háttértámogató Szolgálat 2011-ben 7980 hibajelzést fogadott a városgondnokoktól. Ebből 4397 hibajelzés lett továbbítva városüzemeltető cég felé. A városüzemeltetőktől 2303 hibajelzés került visszaigazolásra, és ebből 1501 hiba került 2011-ben kijavításra. A városgondnokok a körzetek bejárására összesen 8557 munkaórát fordítottak. Fontos megjegyezni, hogy a Városgondnoki Szolgálat pénzügyi, illetve az Iroda megalapítása utáni nehézségek miatt csak júniustól tudta megkezdeni tényleges működését. 
A már működő 32 körzetben a lakossági visszajelzések alapján megállapítható, hogy Budapest lakói örömmel fogadták a Városgondnoki Szolgálat létrehozását, ettől az ellenőrizetlen állapotok, a közterületi bűncselekmények, a közterületek elhanyagoltságának csökkenését, állagmegóvást, a közterületek rendjének növekedését, illetve rendezettebb városképet, tisztább, normálisabb körülményeket és élhetőbb lakókörnyezetet remélnek. 2012-ben tervezzük  -a pénzügyi források függvényében- a hiányzó körzetek folyamatos bekapcsolását rendszerünkbe.
4) Az 1) és 2) feladatokat, mint nem támogatott feladatokat -a Fővárosi Közgyűlés 2134/2011. (VII.14.) határozata értelmében-  2011. szeptember 30-a után a társaság vállalkozási tevékenység keretében látta el. A nem finanszírozott három hónap alatt összesen kilenc gazdasági társaság igényelte szakmai munkánkat, mely cégekkel megbízási szerződés alapján dolgoztunk együtt, mint tanácsadók.
Budapest, 2012. március 01.

Dr. Pető György

ügyvezető

Záradék:
E közhasznúsági jelentést a Fővárosi Biztonsági Iroda Közhasznú Nonprofit Kft. Felügyelő Bizottsága 2012. március 7-én 1/2012. (03.07) határozati számmal elfogadta.

